ወርቅነህ ገበየሁ የኢትዮጵያ መንግሥት በኦሮሚያ እና የአማራ ክልሎች ከገጠመው ሁነኛ ተቃውሞ ማግሥት ጠቅላይ ሚኒሥትር ኃይለ ማርያም ደሳለኝ ከሾሟቸው መካከል አንዱ ናቸው። በሕግ-መንግስቱ ከፍተኛ የሥራ አስፈጻሚነትሥልጣን የተሰጠው የሚኒስትሮች ምክር ቤት አባላት መካከል በአዲሱ ካቢኔ ውስጥ ዘጠኙ ኦሮሞ ናቸው። የጠቅላይ ሚኒስትሩ ሹም ሽር በተንታኞች ዘንድ የአገሪቱን ፖለቲካዊ ቀውስ ለመፍታት እንደ አዎንታዊ እርምጃ ቢወሰድም የይስሙላ ነው የሚል ትችት ይሰነዘርበታል። በብሪታኒያው ቬርሲክ ማፕል ክሮፍት ተቋም የምሥራቅ አፍሪቃ ተንታኟ ኤማ ጎርደን ኃይለማርያም ደሳለኝ በአዲሱ ካቢኔ ምሥረታ የኦሮሞ ተቃውሞን ምላሽ ለመስጠት ሞክረዋል የሚል እምነት አላቸው።
